Tender van miljoene vir firma met Zuma-bande(Argieffoto: GroundUp) ŉ Maatskappy met bande met die Jacob G Zuma-stigting het oor twee jaar byna R78 miljoen ontvang om padkontrakteurs in die Vrystaat as deel van ŉ gemeenskapsontwikkelingsprojek op te lei. Die minister van vervoer, Fikile Mbalula, het in antwoord op ŉ parlementêre vraag onthul dat Nexor 312 (Pty) Ltd, wat as VNA Consulting handel dryf, deur die Vrystaatse departement van polisie, paaie en vervoer vir die 2019-’20- en 2020-’21-boekjaar gekontrakteur is. VNA Consulting behoort aan die Durbanse sakeman Vikash Narsai. Die maatskappy het in 2014 ŉ voorafbetaalde R17 miljoen ontvang om ŉ duisend laekostehuise in Vrede in die Vrystaat te bou. Dieselfde dag het die maatskappy R250 000 aan die Sizakele Zuma-stigting, wat bedryf word deur oudpres. Jacob Zuma se oudste vrou, Sizakele “MaKumalo”, oorbetaal. Die joernalis Pieter-Louis Myburgh het in sy boek Gangster State onthul dat minder as 200 huise vyf jaar ná die aanvang van die projek, glo voltooi is. Myburgh het destyds ook geskryf dat oudpres. Jacob Zuma glo ŉ dankie sê-bedrag van R2 miljoen ontvang het. Narsai het Myburgh later vir R10 miljoen vir naamskending gedagvaar. Ace Magashule, voormalige Vrystaatse premier, het na bewering verseker dat van die geld van die kontrak na Zuma deursyfer. George Michalakis, die DA se woordvoerder oor veiligheid en justisie in die Nasionale Raad van Provinsies (NRP), sê in die geheel het die Sizakele Zuma-stigting byna R345 000 ontvang wat regstreeks met die behuisingstender verbind kan word. Luidens die Zondo-kommissie se verslag het die Jacob G Zuma-stigting in 2015 altesame R1,8 miljoen ontvang wat glo ook na VNA Consulting nagespoor kan word. “Tussen die 2019-’20- en 2021-’22-boekjaar is meer as R695 miljoen aan kontrakteurs van die gemeenskapsontwikkelingsprojek vir substandaard werk aan Vrystaatse paaie betaal. Ongekwalifiseerde kontrakteurs van die provinsiale paaiedepartement het dit afgeteken,” sê Michalakis. Volgens hom is dit net nog ŉ voorbeeld van hoe die ANC en sy meelopers die Vrystaat ten koste van die plaaslike ekonomie – en lewens op die provinsie se paaie – gekaap het. Michalakis sê die party sal al die bewyse insamel en dit dan aan wetstoepassingsowerhede vir ŉ moontlike strafregtelike ondersoek verwys.